मणिपुर की जातीय लड़ाई अब घर, गांव और जमीन पर कब्जे पर टिकी
Manipur Violence News; What is the Kuki-Meitei conflict in Manipur and how does it contribute to the current violence situation मणिपुर की लड़ाई दिनोंदिन भीषण होती जा रही है। एक-दूसरे के गाँव, घर, ज़मीन हथियाये जा रहे हैं। लोग गाँव छोड़ कर भाग रहे हैं।
मणिपुर की लड़ाई दिनोंदिन भीषण होती जा रही है। एक-दूसरे के गाँव, घर, ज़मीन हथियाये जा रहे हैं। लोग गाँव छोड़ कर भाग रहे हैं। हमलावर उन गाँवों पर क़ब्ज़ा करते जा रहे हैं। मैतेई लोग कुकी के गाँवों पर और कुकी लोग मैतेई के गाँवों पर। ठीक वैसे ही जैसा हिंदुस्तान-पाकिस्तान बँटवारे के वक्त हुआ था।
कोई किसी के रोके नहीं रुक रहा था। लोगों के घर, जानवर, महिलाएँ सब पर क़ब्ज़े हो रहे थे। एक दल कह रहा था हम तुम्हारा वंश नाश कर देंगे। दूसरा ललकार रहा था कि हम तुम्हें ज़मीन में गाड़ देंगे। बस, इस सब के बीच कोई पिस रहा था, कोई कराह रहा था तो वो थी मानवता। उसके अंगों पर किसी ने मरहम पट्टी नहीं की। न तब हिंदुस्तान- पाकिस्तान की सीमाओं पर, और न ही अब मणिपुर की पहाड़ियों या उन पहाड़ों की तलहटी में।
सरकार या प्रशासन की समस्या यह है कि मैतेई को आदिवासी दर्जा नहीं देने की घोषणा करते हैं तो वे नाराज़ हो जाते हैं और दर्जा देते हैं तो कुकी नाराज़ हैं ही। वैसे भी सरकार नाम की किसी चीज़ को तो अब कोई तवज्जो दे ही नहीं रहा। जैसे दोनों समुदायों को तंत्र से नफ़रत सी हो गई हो।
दरअसल, वोट की ख़ातिर सरकारें या राजनीतिक दल पहले कुछ गुटों को उनके अधिकारों या बेजा अधिकारों के लिए उकसाते हैं। इस सोच के साथ कि इनकी माँगों को लेकर जो अतिवाद उभरेगा उससे उनके अनुयायी निकलकर आएँगे। ये ही अनुयायी फिर वोट में तब्दील होते हैं।
मणिपुर का झगड़ा इसी वोट की राजनीति का नतीजा है। उकसावा इसी से मिला। फिर पुराने, पीढ़ियों के झगड़े, मनमुटाव ऐसे में मवाद बनकर फूटते हैं, जो फूट भी रहे हैं। और स्थिति किसी से संभल नहीं रही है। न सरकार से, न प्रशासन से और न ही वहाँ तैनात की गई सेना से।
इस लड़ाई का, इस एक तरह के अघोषित युद्ध का अंत क्या होगा, कोई नहीं जानता। हो सकता है समय ही कोई इलाज करें लेकिन तब तक कितने लोग बेघर हो जाएँगे, कितने मारे जाएँगे, कितने गाँव उजाड़ दिए जाएँगे, कोई अंदाज़ा भी नहीं लगा सकता।